6. โครงการดำเนินงานในอนาคต

1 ลงทุนในโครงการระบบส่งน้ำมันอากาศยานผ่านท่อแบบ Hydrant
ในบริเวณท่าอากาศยานสุวรรณภูมิ

บริษัท ไทยเชื้อเพลิงการบิน จำกัด (“บริษัท”)
ได้รับการอนุญาตให้ดำเนินการบริการระบบส่งน้ำมันอากาศยานผ่านท่อฯ
ภายในท่าอากาศยานสุวรรณภูมิ จากบทม.
โดยบริษัทจะต้องทำการจัดหาวัสดุอุปกรณ์ระบบท่อเชื้อเพลิงอากาศยาน
รวมทั้งวัสดุอุปกรณ์ที่เกี่ยวข้องทั้งหมด และดำเนินการติดตั้ง วางท่อ ทดสอบ
และดำเนินการให้ระบบส่งน้ำมันอากาศยานผ่านท่อฯ สามารถใช้งานและเปิดบริการได้
โดยบริษัทจะต้องเป็นผู้ลงทุนและออกค่าใช้จ่ายในการดำเนินการดังกล่าวเองทั้งหมด ทั้งนี้
ระบบส่งน้ำมันอากาศยานผ่านท่อฯ ดังกล่าวจะต้องเป็นของใหม่ที่ไม่เคยผ่านการใช้งานมาก่อน
(Brand New) และจะต้องส่งมอบและโอนกรรมสิทธิ์ระบบรวมทั้งวัสดุอุปกรณ์ที่เกี่ยวข้องทั้งหมด
ซึ่งเป็นทรัพย์สินของบริษัทและมีอยู่ก่อนวันแรกที่เปิดให้บริการซึ่งอยู่ในสภาพที่พร้อมใช้งานได้ให้แก่บทม.
มูลค่าโครงการรวมเฉพาะในส่วนแรก (First Phrase) ประมาณกว่า 1,000 ล้านบาท ทั้งนี้
การขยายการลงทุนในแต่ละส่วนจะพิจารณาถึงจำนวนผู้โดยสารที่จะเพิ่มขึ้นในแต่ละปีเป็นเกณฑ์ ทั้งนี้
ระยะเวลาการให้ดำเนินการดังกล่าวมีกำหนด 30 ปี นับแต่วันที่บทม.
เริ่มเปิดให้บริการท่าอากาศยานสุวรรณภูมิ และเมื่อวันที่ 31 กรกฏาคม 2543
ที่ผ่านมาทางบทม.ได้มีหนังสือให้บริษัทสามารถเริ่มงานสร้างระบบส่งน้ำมันอากาศยานผ่านท่อฯ
ดังกล่าวได้อย่างเป็นทางการ
เพื่อให้สอดคล้องกับแผนการก่อสร้างลานจอดของท่าอากาศยานสุวรรณภูมิ
และให้ท่าอากาศยานสุวรรณภูมิสามารถเปิดให้บริการได้ภายในปี 2548 ตามกำหนดการของบทม.

ในการศึกษาโครงการระบบส่งน้ำมันอากาศยานผ่านท่อฯ ที่ได้เสนอต่อบทม. นั้น
กำหนดอัตราผลตอบแทนโครงการ (IRR) ไว้ไม่ต่ำกว่าร้อยละ 14-16 ต่อปี ตลอดระยะเวลา 30
ปี

เนื่องจากกำหนดการก่อสร้างของระบบส่งน้ำมันอากาศยานผ่านท่อฯ
จะต้องสอดคล้องกับแผนการก่อสร้างท่าอากาศยานสุวรรณภูมิ โดยเฉพาะการก่อสร้างบริเวณลานจอด
ดังนั้น
หากแผนการก่อสร้างหรือกำหนดการเปิดให้บริการของท่าอากาศยานมีการเปลี่ยนแปลงหรือต้องล่าช้าออกไปอาจจะมีผลกระทบต่อโครงการระบบส่งน้ำมันอากาศยานผ่านท่อฯ
ได้ โดยเฉพาะผลต่อกระแสเงินสดรับจากรายได้อาจจะต้องล่าช้าออกไป

ณ 31 ธันวาคม 2545 บริษัท ไทยเชื้อเพลิงการบิน จำกัด มีทุนเรียกชำระแล้วรวม 354.5
ล้านบาท หรือคิดเป็นร้อยละ 67 ของทุนจดทะเบียน และคาดว่าจะทำการเพิ่มทุนจดทะเบียนเป็น
530 ล้านบาท แล้วเรียกชำระให้ครบทั้งจำนวนภายในปี 2546
โดยคาดว่าบริษัทจะต้องชำระเพิ่มอีกประมาณประมาณ 78.98 ล้านบาท อย่างไรก็ตาม
ตามสัญญาผู้ถือหุ้นของบริษัท ไทยเชื้อเพลิงการบิน จำกัด กำหนดให้บริษัทฯ
มีภาระที่จะต้องชำระค่าหุ้นเพิ่มทุนตามสัดส่วนที่เพิ่มในนามของบทม.
โดยจะชำระร่วมกับกลุ่มผู้ถือหุ้นอีกฝ่าย ฝ่ายละครึ่งหนึ่ง ซึ่งหุ้นและค่าหุ้นในส่วน
ดังกล่าวจะตกเป็นสิทธิของบทม. ทั้งนี้ เพื่อรักษาสัดส่วนผู้ถือหุ้นในอัตราร้อยละ 10 ให้แก่บทม.
ตลอดไป ดังนั้น จำนวนเงินที่บริษัทฯ จะต้องชำระค่าหุ้นในปี 2546 ในส่วนของบริษัทฯ
รวมกับส่วนของบทม. เท่ากับ 87.75 ล้านบาท

2 ลงทุนในโครงการระบบคลังน้ำมันอากาศยานที่ท่าอากาศยานสุวรรณภูมิ

สำหรับการลงทุนในระบบคลังน้ำมันอากาศยานที่ท่าอากาศยานสุวรรณภูมิ
โดยโครงการนี้มีมูลค่าโครงการส่วนแรกประมาณ 1,500 ล้านบาท ซึ่งจะดำเนินการสำหรับส่วนที่ 1
ให้แล้วเสร็จตามกำหนดการเปิดท่าอากาศยานสุวรรณภูมิในปี 2548
สำหรับนโยบายการขยายการลงทุนเพื่อรองรับการขยายตัวในอนาคตจะขึ้นอยู่กับจำนวนผู้โดยสารและแผนการขยายท่าอากาศยานสุวรรณภูมิของ
บทม. เป็นหลัก

ปัจจุบัน บริษัทฯ ได้เตรียมการดำเนินการโครงการดังกล่าวโดยการซื้อที่ดินพื้นที่ประมาณ 63
ไร่ที่อยู่ใกล้เคียงกับท่าอากาศยานสุวรรณภูมิ
เพื่อความสะดวกในการเชื่อมต่อระบบคลังน้ำมันอากาศยานกับระบบส่งน้ำมันอากาศยานผ่านท่อฯ
ที่ท่าอากาศยานสุวรรณภูมิ ทั้งนี้ บริษัทฯ ได้รับอนุญาตจากบริษัท ไทยเชื้อเพลิงการบิน จำกัด
ให้บริษัทฯ ดำเนินการเชื่อมต่อระบบทั้งสองดังกล่าว (โดยบริษัท ไทยเชื้อเพลิงการบิน จำกัด
ซึ่งเป็นผู้ดำเนินการระบบส่งน้ำมันอากาศยานผ่านท่อฯ ให้กับท่าอากาศยานสุวรรณภูมิ ได้มีหนังสือแจ้ง
บทม. เมื่อวันที่ 10 เมษายน 2544 ถึงการเชื่อมต่อระบบทั้งสองดังกล่าวเป็นที่เรียบร้อยแล้ว)
เหตุผลเนื่องจากบริษัทฯ
มีความพร้อมทั้งในด้านประสบการณ์การให้บริการดังกล่าวประกอบกับการมีฐานะทางการเงินที่มั่นคงของบริษัทฯ
นอกจากนี้ การให้บริการของระบบคลังน้ำมันอากาศยาน และระบบส่งน้ำมันอากาศยานผ่านท่อฯ
ของท่าอากาศยานนานาชาติในหลายประเทศ ส่วนใหญ่ผู้ให้บริการของทั้ง 2
ระบบที่เชื่อมต่อกันนั้นจะเป็นผู้ประกอบการกลุ่มเดียวกัน
เนื่องจากคำนึงถึงประสิทธิภาพและคุณภาพในการให้บริการเป็นสำคัญ และจากการที่บริษัท
ไทยเชื้อเพลิงการบิน จำกัด ที่บริษัทฯ มีสัดส่วนการถือหุ้นอยู่ประมาณร้อยละ 45
นั้นได้รับอนุญาตเป็นผู้ให้บริการในระบบส่งน้ำมันอากาศยานผ่านท่อฯ แล้ว
และเพื่อเป็นการรองรับการย้ายและขยายตัวของปริมาณเที่ยวบินที่ใช้บริการที่ท่าอากาศยานสุวรรณภูมิแล้ว
บริษัทฯ จึงดำเนินการลงทุนในระบบคลังน้ำมันอากาศยานที่ท่าอากาศยานสุวรรณภูมิ ทั้งนี้
การดำเนินการก่อสร้างระบบคลังน้ำมันอากาศยานจะต้องดำเนินการเสร็จสิ้นก่อนระบบส่งน้ำมันอากาศยานผ่านท่อฯ
เนื่องจากการทดสอบความสมบูรณ์ของระบบส่งน้ำมันอากาศยานผ่านท่อฯ
จะต้องใช้น้ำมันจากระบบคลังน้ำมันอากาศยานส่งผ่าน
โดยการก่อสร้างระบบส่งน้ำมันอากาศยานผ่านท่อฯ
นั้นจะต้องสอดคล้องกับแผนการก่อสร้างลานจอดของท่าอากาศยานสุวรรณภูมิด้วยเช่นกัน

โดยการลงทุนในโครงการคลังน้ำมันอากาศยานนี้มีความชัดเจนมากขึ้น เนื่องจากเมื่อวันที่ 11
กุมภาพันธ์ 2546 ที่ประชุมคณะรัฐมนตรีมีมติอนุมัติตามที่ ทอท. เสนอให้มีคลังน้ำมันเพียงแห่งเดียว
โดยตั้งอยู่ภายนอกเขตท่าอากาศยานสุวรรณภูมิ
เพื่อลดความเสี่ยงในการเกิดอุบัติเหตุภายในเขตท่าอากาศยาน
และเพื่อให้การบริการคลังน้ำมันสามารถดำเนินการได้อย่างรวดเร็ว
พร้อมรองรับการเปิดให้บริการท่าอากาศยานในปี พ.ศ. 2548

แผนงานของโครงการระบบคลังน้ำมันอากาศยาน
นอกจากการซื้อที่ดินที่อยู่ใกล้เคียงกับท่าอากาศยานสุวรรณภูมิแล้ว ปัจจุบัน
อยู่ในระหว่างการออกแบบรายละเอียด (Detail Design) เพื่อใช้ในการก่อสร้าง
และคาดว่าจะสามารถดำเนินการก่อสร้างคลังน้ำมันภายในไตรมาสที่ 3 ปี 2546
โดยระบบคลังน้ำมันอากาศยานจะแล้วเสร็จพร้อมทดลองระบบ คือ ประมาณเดือนธันวาคม 2547
โดยกำหนดการเปิดบริการ คือ ปี 2548 พร้อมกับท่าอากาศยานสุวรรณภูมิเปิดอย่างเป็นทางการ

3 ลงทุนเป็นผู้ประกอบการเติมน้ำมันอากาศยานที่ท่าอากาศยานสุวรรณภูมิ

นอกจากระบบส่งน้ำมันอากาศยานผ่านท่อฯ และระบบคลังน้ำมันอากาศยานแล้ว บริษัทฯ
มีความประสงค์จะขยายการลงทุนเป็นผู้ประกอบการเติมน้ำมันอากาศยานที่ท่าอากาศยานสุวรรณภูมิเช่นกัน
กล่าวคือ การให้บริการของบริษัทฯ
ที่ท่าอากาศยานดอนเมืองในปัจจุบันได้ครอบคลุมระบบการให้บริการเชื้อเพลิงการบินอย่างครบวงจรทั้ง
3 ส่วน คือ ระบบคลังน้ำมันอากาศยาน ระบบส่งน้ำมันอากาศยานผ่านท่อฯ
และระบบเติมน้ำมันอากาศยาน ซึ่งการให้บริการดังกล่าวจะต้องคำนึงถึงความปลอดภัย
และการบริการที่มีประสิทธิภาพและตรงต่อเวลา

การให้บริการเติมน้ำมันอากาศยานที่ท่าอากาศยานสุวรรณภูมินั้น คาดว่าบทม.
อาจจะกำหนดให้มีจำนวนผู้ประกอบการมากกว่า 1 ราย ซึ่งบริษัทฯ
มีความมั่นใจว่าจะสามารถได้รับคัดเลือกเป็น
ผู้ดำเนินการให้บริการเติมน้ำมันอากาศยาน เนื่องมีความพร้อมทั้งทางด้านอุปกรณ์ เครื่องมือ
การประกันภัยเติม
น้ำมันอากาศยานในวงเงินความรับผิดชอบไม่ต่ำกว่า 500 ล้านเหรียญสหรัฐ
รวมทั้งบุคลากรที่มีประสบการณ์และความรู้ความชำนาญในธุรกิจที่จะสามารถดำเนินการได้เป็นอย่างดี
ซึ่งขณะบริษัทฯได้ยื่นแสดงความจำนงต่อ
ทอท.เพื่อเข้ารับการคัดเลือกเป็นผู้ดำเนินการให้บริการเติมน้ำมันอากาศยานแล้ว

  4 ขยายกิจการไปยังท่าอากาศยานภูมิภาค

ตามที่รัฐบาลมีนโยบายส่งเสริมการท่องเที่ยว โดยการพัฒนาศูนย์กลางการบินของภาคต่างๆ
ให้สามารถรองรับการขยายตัวของภาคอุตสาหกรรมและการท่องเที่ยว แล้วนั้น

บริษัทฯ ได้เล็งเห็นความจำเป็นในการอำนวยความสะดวก
การให้บริการเติมน้ำมันอากาศยานให้เป็นไปตามมาตรฐานสากลของบริษัทน้ำมันทั่วโลก กอปรกับ
บริษัทได้รับแจ้งจาก ทุกสายการบินภายในประเทศ ให้เข้าดำเนินการให้บริการ
เนื่องจากสายการบินต่างๆได้เล็งเห็นแล้วว่า ที่ผ่านมาบริษัทฯ มีประสิทธิภาพในการให้บริการ
และเป็นองค์กรที่สนองให้เกิดการแข่งขันและการบริการ
โดยสามารถให้บริการน้ำมันเชื้อเพลิงอากาศยานจากบริษัทน้ำมันชั้นนำใดๆ ก็ได้
มาให้บริการกับสายการบิน

ขณะนี้ กรมการขนส่งทางอากาศ (ขอ.) ได้อนุญาตให้ บริษัทฯ ไปให้บริการที่ท่าอากาศยานภูมิภาค
ที่อยู่ในความรับผิดชอบของ ขอ. ซึ่งทางบริษัทฯ
จะได้พิจารณาเข้าไปลงทุนในท่าอากาศยานที่ให้ผลตอบแทนที่คุ้มค่าต่อไป

บริษัทฯ ภายใต้การสนับสนุนของ บมจ. การบินไทย ได้แจ้งความประสงค์ต่อ ทอท.
เพื่ออนุญาตให้บริษัทฯ
ให้บริการเติมน้ำมันเชื้อเพลิงอากาศยานในท่าอากาศยานภูมิภาคทุกแห่งที่อยู่ในความรับผิดชอบของ
ทอท. ในเบื้องต้นบริษัทฯ มีแผน ที่จะให้บริการที่ท่าอากาศยานนานาชาติเชียงใหม่
และคาดว่าจะเริ่มให้บริการได้ในเดือนพฤษภาคม 2546
และจะขยายการให้บริการไปยังท่าอากาศยานภูเก็ต หาดใหญ่ และเชียงรายโดยเร็ว